Title: Zxczxc
Author: Karol Bergmann
Last saved by: patrik.helmich
Company: FEI

Príloha č.  k  č. /-I

Príloha č.3 k Smernici č. 12/2011

Správa zo zahraničnej pracovnej cesty - osnova
1.  Účastník ZPC:
meno, priezvisko, tituly, názov pracoviska s adresou, pracovné  zaradenie, funkcia, znalosť jazykov (pracovníci MŠVVaŠ SR aj organizačný útvar)
•	RNDr. Marta Cimbáková, poverená riadením sekcie vedy a techniky MŠVVaŠ SR
•	PhDr. Elena Nikolajová Kupferschmidtová, Sekcia vedy a techniky MŠVVaŠ SR
•	Mgr. Patrik Helmich, Sekcia vedy a techniky MŠVVaŠ SR
•	Ing. Jozef Pitel CSc., SAV – externý poradca MŠVVaS SR pre oblasť 7. RP 
2.  Zahraničná pracovná cesta:
štát, mesto, vykonaná v dňoch, názov prijímajúcej organizácie  s adresou, účel cesty, spôsob jej financovania (cestovné,  pobytové náklady, iné výdavky)
•	Belgicko, Brusel
•	9. - 10. 6. 2011
•	Európska komisia
•	Účasť na konferencii na vysokej úrovni k spoločnému strategickému rámcu na podporu výskumu a inovácií
•	Cestovné a pobytové náklady hradilo MŠVVaŠ SR
3.  Rámcový program pobytu:
dátum, hodina, navštívené zahraničné organizácie, mená a  funkcie kontaktovaných zahraničných partnerov, kontaktné  adresy
Prílet delegácie do Bruselu: 9.6.2011 odlet: 10.6.2011
Program konferencie od 8.30 do 17.00 hod

4.  Stručný priebeh rokovaní, resp.  študijného pobytu:

Pred konferenciou prebehlo dňa 9.6.2011 na Stálom zastúpení SR pri EÚ v Bruseli pracovné stretnutie zástupcov SR, ktorí vstupujú alebo v budúcnosti budú zapojení do prípravy nového nástroja EÚ na podporu výskumu, vývoja a inovácií. Stretnutia sa zúčastnili zástupcovia MŠVVaŠ SR, Stáleho zastúpenia SR pri EÚ v Bruseli za oblasť výskumu a financií, SAV, zástupkyňa Európskej komisie (DG Research) a zástupcovia komunity výskumu a vývoja. Hlavnou témou rokovania bolo ako spoločne prispieť k vylepšeniu neuspokojivej účasti SR v doterajšom 7. rámcovom programe pre výskum, technický rozvoj a demonštračné aktivity 2007 - 2013 (7. RP) a najmä novom pripravovanom programe EÚ na podporu výskumu, vývoja  a inovácií, ktorý bol predmetom konferencie.

Hlavnou témou konferencie na vysokej úrovni bol návrh nového Spoločného strategického rámca na podporu výskumu a inovácií (ďalej len „CSF), ktorý je víziou podpory výskumu a inovácií v EÚ na roky 2014 - 2020.
Prezentácie a diskusia na konferencii bola rozdelená do troch hlavných tém:
1.	Posilnenie vedeckej základne EÚ a Európskeho výskumného priestoru
2.	Výskum a inovácie ako nástroj na riešenie globálnych sociálnych výziev
3.	Posilnenie konkurencieschopnosti EÚ
Konferencia nadviazala na rozsiahlu verejnú diskusiu k CSF, ktoré Európska komisia otvorila pod názvom verejná diskusia k Zelenej knihe „Od výziev k príležitostiam: Vytváranie spoločného strategického rámca financovania výskumu a inovácií EÚ“. Výsledky názorov európskej komunity výskumu a vývoja, ale aj podnikateľov boli prezentované na konferencii (Osobitnú verejnú diskusiu k tomuto dokumentu spustilo v SR MŠVVaŠ SR – verejná diskusia bola vyhodnotená v máji 2011 a závery boli zaslané Európskej komisii).
Cieľom CSF je zjednotiť kľúčové výskumné, technologické a inovačné programy financované z rozpočtu EÚ do jedného rámca a zjednodušiť tak prístup k financovaniu z EÚ.
CSF ako nástroj Inovačnej únie by preto mal zahŕňať podporu všetkých  prvkov a fáz prostredia výskumu a inovácií (od základného výskumu cez aplikovaný výskum a experimentálny vývoj až po trhovo a používateľsky orientované aktivity).
CSF je nástupcom  hlavného nástroja na financovanie výskumu a vývoja v EÚ  7. RP a zároveň integruje ďalšie oblasti doteraz podporované napr. cez Rámcový program na podporu konkurencieschopnosti (CIP), zameraný na podporu inovácií. 
Význam, ktorý v CSF vidí Európska komisia podtrhuje aj hľadanie úplne nového mena (donedávna sa neoficiálne používalo tradičné číselné označenie nástupcu 7. RP teda 8. RP), ktoré zvýrazní strategickú rolu CSF pre EÚ a jej konkurencieschopnosť. V čase konferencie sa do užšieho výberu dostali názvy Horizont 2020, Imagine 2020 a Discover 2020 – finálny názov bude vybraný prostredníctvom verejného hlasovania.
Z prezentovaných výsledkov verejnej diskusie predchádzajúcej konferencii ako aj príspevkov rečníkov a diskusných príspevkov vyplynulo niekoľko záverov:

•	Široké spektrum účastníkov diskusie a ich pozitívne názory ukázali značnú podporu konceptu CSF.
•	Jednou z kľúčových úloh pri tvorbe CSF bude ďalšie zjednodušovanie administratívnych a finančných pravidiel.
•	Je potrebné zachovať kontinuitu prvkov, ktoré sa osvedčili v aktuálne prebiehajúcom 7. RP – napr. Akcie Marie Curie na podporu mobility.
•	Otvorenejšie prostredie pre účasť vo výzvach CSF – väčší dôraz na menšie projekty a konzorciá, ktoré majú väčší inovačný potenciál.
•	CSF musí zabezpečiť podporu celého inovačného cyklu od základného výskumu až po trhovo orientované aktivity.
•	Výraznejšia podpora zapojenia inovatívnych malých a stredných podnikov.
•	Väčší podiel prístupu „zdola nahor“ pri určovaní výskumných priorít.

5.  Odporúčané závery:
Reakcie účastníkov v rámci verejnej diskusie k zelenej knihe a širokého spektra účastníkov konferencie podľa  komisárky pre výskum, inovácie a vedu Máire Geoghegan-Quinn ukázali, že pripravovaný CSF má v EÚ širokú podporu. 
Z hľadiska SR je potrebné aktívne reagovať a snažiť presadzovať záujmy SR pri príprave tohto nového nástroja EÚ na podporu výskumu, vývoja  a inovácií , ktorého rozpočet sa bude pohybovať v desiatkach miliárd eur. Je potrebné to zohľadniť v stanoviskách pripravovaných na zasadnutia Rady pre konkurencieschopnosť v druhom polroku 2011. Do pripomienkovania samotného CSF bude možné vstúpiť koncom roku 2011, keď sa očakáva, že Európska komisia zverejní prvé legislatívne návrhy. V záujme SR bude najmä presadzovať väčšiu podporu menších a stredných projektov na úkor veľkých integrovaných projektov, kde sa slovenské tímy len ťažko presadzujú, ale napr. aj zavedenie nástrojov na otvorenie „uzavretých klubov“ partnerov projektov, ktoré vznikali aj počas 7. RP a ktoré obmedzujú účasť subjektov z menších krajín vrátane SR.  

Do tohto procesu treba v zvýšenej miere zapájať aj komunitu výskumu a vývoja v SR. Prvým krokom bolo zo strany MŠVVaŠ SR otvorenie verejnej diskusie k dokumentu Zelená Kniha - Od výziev k príležitostiam: Vytváranie spoločného strategického rámca financovania výskumu a inovácií EÚ a Predbežnému stanovisku SR k 8. RP. 

6.   Prehľad prinesenej dokumentácie a miesto jej uloženia

Získaná dokumentácia  a prezentácie sú uložené na Sekcii vedy a techniky MŠVVaš SR
7.   Osobitne vyhodnotený očakávaný prínos ZPC

Závery rokovania na Stálom zastúpení SR pri EÚ v Bruseli a prezentácie a závery konferencie budú priamo aplikované pri tvorbe stanovísk SR k pripravovanému CSF. 
Prvé predbežné stanovisko, ktoré bolo výsledkom verejnej diskusie (ešte pod názvom 8. RP), ktorú MŠVVaŠ SR vyhodnotilo v júni 2011 už bolo zaslané Európskej komisii. 
Závery konferencie budú tiež využité pri príprave návrhov vystúpení na pripravovanej neformálnej Rade pre konkurencieschopnosť, časť Výskum v poľských Sopotách v júli 2011 (20.-21.7.2011).

8.    Spôsob zverejnenia výsledkov ZPC, prenos získaných informácií
Správa je zverejnená na www.minedu.sk
Súhlasím so zverejnením správy na internete

Správu vypracoval: Mgr. Patrik Helmich
Dátum: 14.9.2011
Správu schválil:  RNDr. Marta Cimbáková, poverená riadením sekcie vedy a techniky MŠVVaŠ SR
 
Poznámka:
Správu zo ZPC je potrebné vypracovať do 10 dní od jej ukončenia a v papierovej aj elektronickej forme (rtf. formát) predložiť na Sekciu medzinárodnej spolupráce MŠVVaŠ SR.